Ανατομική και συγκριτική μελέτη της σταθερότητας των οστεοενσωματούμενων εμφυτευμάτων των γνάθων με τη χρήση συσκευής ανάλυσης συχνότητας συντονισμού
Authors: Αλεξόπουλος Κωνσταντίνος 
Published: June 2022

Η αποκατάσταση της στοματικής υγείας στη σύγχρονη εποχή είναι όλο και πιο σημαντική. Όλο και περισσότεροι άνθρωποι αναζητούν γρήγορη, αξιόπιστη και μόνιμη αποκατάσταση των προβλημάτων του στόματος. Επιπρόσθετα, η αύξηση του μέσου όρου ζωής σημαίνει ότι οι οδοντίατροι καλούνται να αποκαταστήσουν τη στοματική υγεία σε ασθενείς τρίτης ηλικίας όλο και περισσότερο. Τα περιστατικά μερικής η ολικής νωδότητας σε αυτές τις ηλικίες είναι πολλά, ενώ ταυτόχρονα η ηλικιακή αυτή ομάδα έχει αυξημένες απαιτήσεις για μόνιμες και σταθερές αποκατάστασης. Ιδιαίτερα δε, στις πιο μικρές ηλικίες η αποκατάσταση μονήρους δοντιού η μερικής νωδότητας με κλασσικές προσθετικές αποκαταστάσεις (στεφάνες-γέφυρες) δεν αποτελεί την πρώτη επιλογή ούτε για τον οδοντίατρο, ούτε για τον ασθενή. Σαφώς, οι μερικές και ολικές οδοντοστοιχίες είναι εργασίες που δεν ικανοποιούν τους ανθρώπους πια84. Τα οστεοενσωματούμενα εμφυτεύματα των γνάθων αποτελούν εδώ και αρκετά χρόνια την πρώτη επιλογή θεραπείας για την αντιμετώπιση κάθε περίπτωσης νωδότητας. Η επιτυχία οστεοενσωμάτωσης των οδοντικών εμφυτευμάτων είναι αποδεδειγμένη και επιστημονικά τεκμηριωμένη. Η αποκατάσταση με εμφυτεύματα έχει σαφή πλεονεκτήματα σε σχέση με τις άλλες οδοντιατρικές εργασίες. Γι’ αυτό άλλωστε η αποκατάσταση με εμφυτεύματα αυξάνεται συνεχώς και η ζήτηση των εμφυτευμάτων θα αυξηθεί ακόμα περισσότερο τα επόμενα χρόνια.Η μελέτη της σταθερότητας των εμφυτευμάτων είναι καθοριστικός παράγοντας για την επιτυχία των οστεοενσωματούμενων εμφυτευμάτων. Η αναγκαιότητα για τη χρήση αναίμακτη των τεχνικών παρακολούθησης της σταθερότητας των εμφυτευμάτων είναι εξίσου σημαντικός παράγοντας. Η πιο αξιόπιστη συσκευή στη σύγχρονη εποχή για το σκοπό αυτό είναι συσκευή ανάλυσης συχνότητας συντονισμού (OSSTELL™)Με τη συσκευή OSSTELL™ δίνεται η δυνατότητα στον κλινικό οδοντίατρο να μετρά με τρόπο αξιόπιστο τη σταθερότητα των εμφυτευμάτων κατά τη χειρουργική φάση, κατά το χρονικό διάστημα που συντελείται η διαδικασία της οστεοενσωμάτωσης, καθώς και πριν από την τελική προσθετική αποκατάσταση. Είναι φανερό πως η σταθερότητα των εμφυτευμάτων θα μπορούσε να μετρηθεί ανά πάσα στιγμή, ακόμα και μετά την τελική αποκατάσταση, εάν αυτό κρίνεται απαραίτητο. Ο κλινικός μπορεί να χρησιμοποιήσει τις μετρήσεις αυτές για να πάρει σημαντικές αποφάσεις κατά τη διάρκεια της θεραπείας με εμφυτεύματα και να εκτιμήσει την επιτυχία ή αποτυχία της οστεοενσωμάτωσης.Επιπρόσθετα, ο κλινικός οδοντίατρος-εμφυτευματολόγος μπορεί να αποφασίσει το χρόνο φόρτισης των εμφυτευμάτων με την εν λόγω συσκευή. Κάτι τέτοιο είναι πολύ σημαντικό, ιδιαίτερα στη σύγχρονη εποχή, όπου οι ανάγκες των ανθρώπων για άμεση αποκατάσταση είναι ολοένα και πιο επιτακτικές. Μετρώντας τη σταθερότητα των εμφυτευμάτων, μπορούμε να αποφασίσουμε ποια εμφυτεύματα μπορούν να φορτιστούν άμεσα και με ασφάλεια με τη διαδικασία της άμεσης προσωρινοποίησης, αλλά και ποια θα φορτιστούν σε μεθύστερο χρόνο. Με αυτόν τον τρόπο, δίνεται η δυνατότητα στον οδοντίατρο να προσφέρει άμεσες λύσεις στους ασθενείς του.Με τη συσκευή OSSTELL™ έγινε σαφές ότι ακόμα και εμφυτεύματα με χαμηλή αρχική σταθερότητα παρουσιάζουν αυξημένη σταθερότητα μετά τη διαδικασία της οστεοενσωμάτωσης και μπορούν να χρησιμοποιηθούν στην τελική προσθετική αποκατάσταση. Χρησιμοποιώντας τις μετρήσεις αυτές μπορούμε να καθορίσουμε όμως το καλύτερο χρονικό διάστημα για την αποκατάσταση με εμφυτεύματα καθυστερώντας να φορτίσουμε εμφυτεύματα που είχαν χαμηλή αρχική σταθερότητα κατά τη χειρουργική φάση. Από την άλλη, χρησιμοποιώντας το Osstell, έγινε φανερό ότι ούτε και οι πολύ υψηλές αρχικές σταθερότητας είναι επιθυμητές, αφού στην περίπτωση αυτή η σταθερότητα των εμφυτευμάτων είτε μένει σταθερή είτε μειώνεται ελάχιστα, χωρίς όμως αυτό να επηρεάζει το τελικό αποτέλεσμα.Ακόμη, με τη συσκευή OSSTELL™έγινε σύγκριση της σταθερότητας των εμφυτευμάτων ανάλογα με το φύλο των ασθενών, διάφορα ιατρικά νοσήματα, περιπτώσεις βρυγμού, καθώς και αν είναι καπνιστές ή όχι. Μελετήθηκε η σταθερότητα των εμφυτευμάτων σε σχέση με την άνω ή κάτω γνάθο, περιοχή εμφύτευσης (πρόσθια-οπίσθια), ποιότητα οστού, χρήση μοσχευμάτων και διαδικασία εμφύτευσης (άμεση μετεξακτική-καθυστερημένη. Τέλος, χρησιμοποιώντας τη συσκευή ανάλυσης συχνότητας συντονισμού μελετήθηκε η σταθερότητα των εμφυτευμάτων ανάλογα με τον τύπο φόρτισης (άμεση ή καθυστερημένη), τους μήνες παρακολούθησης, τον τύπο προσθετικής αποκατάστασης (κοχλιωτή ή συγκολλούμενη), στοματική υγιεινή και διαδικασία επούλωσης (μονοφασική-διφασική).Τέλος, ιδιαίτερο ενδιαφέρον θα παρουσιάσει στο μέλλον η εξέλιξη των συσκευών αυτών. Η χρησιμότητά τους είναι πια διαπιστωμένη, οπότε αναμένεται η περαιτέρω χρήση και η εξέλιξή τους. Στόχος θα πρέπει να είναι η δημιουργία τέτοιων συσκευών με ακόμη μεγαλύτερη ακρίβεια και αξιοπιστία. Επίσης, στο μέλλον, η δημιουργία εμφυτευμάτων με ενσωματωμένη ίσως κάποια μικροσυσκευή στο εσωτερικό τους θα επέτρεπε τη συνεχή καταγραφή της σταθερότητας τους από τη χειρουργική φάση μέχρι την τελική αποκατάσταση και μετέπειτα κατά τη διαρκή φόρτιση τους.